Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 385/13/3301	Bánovce nad Bebravou, 9.6.2014
EEČ : 2-23-24-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu z ustanovenia § 62 ods. 1 Zákona o rodine vyplýva povinnosť prispievať na výživu dieťaťa a rozsudkom Okresného súdu Bánovce nad Bebravou č.k. XXXXX zo dňa XXXXX s nadobudnutím právoplatnosti dňa 9.10.2012 a následne i rozsudkom Okresného súdu Bánovce nad Bebravou č.k. XXXXX zo dňa XXXXX v spojení s opravným uznesením č.k. XXXXX zo dňa XXXXX právoplatnými dňa 28.11.2013 bol zaviazaný prispievať na výživu svojej maloletej dcéry XXXXX, nar. XXXXX vo výške 200 Eur mesačne vždy do 15. dňa v tom ktorom mesiaci vopred k rukám oprávnenej, jej matky XXXXX, trvale bytom XXXXX XXXXX, ktorej bola zverená do osobnej starostlivosti si svoju zákonnú povinnosť vyživovať iného v období od 15.6.2013 do 15.5.2014 vrátane úmyselne neplnil pravidelne, v cudzine, kde sa zdržiaval nikde nepracoval, prácu si nehľadal a nezaevidoval sa ako uchádzač o zamestnanie na príslušnom orgáne práce, čím sa jej plneniu vedome vyhýbal, a v sledovanom období mu tak vznikol dlh na nezaplatenom výživnom v celkovej výške 900 Eur

lebo zanikla trestnost cinu

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod ČVS:XXXXX zo dňa 01.10.2013 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.

Uznesením povereného príslušníka Obvodného oddelenia PZ Bánovce nad Bebravou pod ČVS:XXXXX zo dňa 16.10.2013 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.

V priebehu skráteného vyšetrovania bolo zistené, že dlžné výživné za obdobie od 15.6.2013 do 15.5.2014 včítane, za ktoré je obvinený XXXXX trestne stíhaný, bolo z jeho strany uhradené v celom rozsahu. Okrem výpovede menovaného obvineného uvedená skutočnosť vyplynula i zo svedeckej výpovede v konaní vypočutej oprávnenej príjemkyne výživného XXXXX v spojení s zabezpečenými listinami svedčiacimi o jeho úhrade. Z vykonaných dôkazov bolo súčasne zistené, že v priebehu neplatenia výživného obvineným jeho nezaopatrené maloleté dieťa XXXXX netrpela núdzou a obdobie neplatenia výživného na nej nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona trestnosť prečinu zanedbania povinnej výživy podľa § 207 ods. 2 Trestného zákona  zanikla. 

Vzhľadom k vyššie uvedeným skutočnostiam prokurátor rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor